n_a

Dr. Bond

       Avamissieni vigula isividali ha Kaimosi kokonya avalwaye. Madiku go kutanga vwalange vudinyu avandu kutsia mu sividali. Avandu vali ni vanala kulwala ni vaveye hango ni vanwa ku tsinyasi tsyemiri ne misaala ma ku lwengavi indahi va hona.

        Lwa vamissieni vaduka vamanya nivatanga kuhaana tsinyasi. Mundu niyalange mulwaye kuvita kegero vamanyanga vamuginga va muhira mu sividali.

         Avamereka vatuma dakitari Bond, uyu yali mugulu no womwoyo gwigwe gwehaana kutumika ku vandu. Yali neng'anagani akole gosi aganyala kuduka avandu valole vokonyi bwe tsinyasi tsya vasungu vali ni valeti ku vandu. Kindu kirala cha vandu vamanya valola vwangu nikokonya mukali konyola mwana. Vokonyi yivu avandu vosi yalola kuduka mukali niyatanganga kulumwa ma valola afwananga watsa anyole vudinyu vatumanga mundu vwangu kunyagula kulanga Dr. Bond. Lwa yalolanga mundu yatevanga ku ni haliki dave. Yamuvugula amuvika mu kadoga keke akafodi. Tsinzira tsyali kunu dave. Vatsitsanga vutswa kuduka ahakafodi na kaduke ma vika vatanga kogenda ne virenge, vatsia, vatsia kuduka ku mulwaye. Naveye wakonya mwana atule yakolanga. Namutami yamanya avavolera valomba kigingiru mavaginga kuduka ahaleki akafodi keke vavika mu maatanga logendo lwo kwirana Kaimosi.

        Tsinzira tsyali vutswa amahasi. Irami kuli kogerola madiku gano yali ho da. Amaramu kuli kolola madiku gano gali ho da. tsidaraja kuli ku tsirola madiku gano tsyali ho da. Ku umanye lihanda mu madohi lyali ho. Avandu vosi vali vamanya, Dr. Bond na Kafodi keke ne gasi yayakolanga. Niyalange uhandi galange vutswa kusuguma kafodi kali kukaginga migulu Bond adukitse mulwaye wewe inu sividali yeye Kaimosi ayinzire ku mwana atule munda nakikiri mwoyo. Dr. Bond mu madiku yago yatanga mumbalu ku mwana tule da. Yali musitsa kuvita kegero kolomba.